Fjárhagsáætlun Reykjavíkurborgar var afgreidd seint á þriðjudag . Þar koma fram skýrar áherslur um ábyrgan og sjálfbæran rekstur og svigrúm til fjárfestinga . Ábyrg fjármálastjórn birtist einnig í því níu mánaða uppgjöri sem kynnt var í síðustu viku . Þar sem rekstrarniðurstaða A-hluta var jákvæð um 5,2 milljarða og öll svið , utan eins , voru innan fjárheimilda og rekstrarniðurstaða samstæðunnar var jákvæð um 12,2 milljarða Þetta er þrátt fyrir að samdráttur hafi verið í hagkerfinu á þessu ári og verri en spáð var . Meirihlutinn í Reykjavíkurborg ætlar að tryggja góða og agaða fjármálastjórn , því það er það sem er best fyrir borgarbúa og þannig sýnum við hvernig okkur er best treystandi fyrir þeim fjármunum og verkefnum sem okkur eru falin . Oddviti Sjálfstæðisflokksins upplýsti það hér í Fréttablaðinu á þriðjudag hversu sár hann er yfir því að Viðreisn skuli ekki hafa kosið að fara í meirihlutastarf í borginni með honum , Miðflokknum , Flokki fólksins og hugsanlega Sósíalistaflokknum . Hann setti þar fram tölur um skuldahækkanir sem eru ekki í neinum tengslum við raunveruleikann . Það er lítið mál að fara í talnaleikfimi líkt og hann gerði með áætlanir sem aldrei hafa raungerst og eðli málsins samkvæmt geta tekið breytingum eftir því hvernig Orkuveitan ákveður að haga endurgreiðslum á sínum lánum . Við hjá Viðreisn viljum frekar horfa á raunverulegar tölur . Níu mánaða uppgjör A-hluta borgarinnar skilaði 5,2 milljarða afgangi , sem er lítillega minna en áætlanir gerðu ráð fyrir . Níu mánaða uppgjör A-hluti ríkissjóðs sýnir hins vegar 21 milljarðs framúrkeyrslu , miðað við áætlanir . Á næsta ári mun A-hluti Reykjavíkur verða rekinn með 2,5 milljarða afgangi . Á sama tíma sýna fjárlög formanns Sjálfstæðisflokksins halla upp á 10 milljarða króna og verðum við að vona að áætlanir muni betur standast en á þessu ári . Við þetta má bæta að Sjálfstæðisflokkurinn var á síðasta ári rekinn með 35 milljón króna halla , á meðan Viðreisn sýndi afgang upp á 2,3 milljónir . Á síðasta áratug hefur Sjálfstæðisflokkurinn einungis í eitt ár verið rekinn með hagnaði og er uppsafnað tap síðustu tíu ára um 309 milljónir króna . Við hjá Viðreisn erum meira en tilbúin að veita Sjálfstæðismönnum ráð um hvernig best er að haga ábyrgri og agaðri fjármálastjórn líkt og við gerum hér hjá Reykjavíkurborg .